# Bilag 3. Skoleleders beretning 2013

Endnu et år er gået på Realskolen. Et år som på ingen måde kan betragtes som kedeligt. Jeg vil vove påstanden, at det er det mest ”historiske” år på Realskolen i nyere tid.

Det som er tydeligst i hukommelsen hos os alle, er selvfølgelig lockouten.

En måned uden skolegang. Det lyder for mange børn som en drøm, der går i opfyldelse. Sådan var det bare ikke helt. Rigtigt mange børn savnede at komme i skole. De savnede deres kammerater, og de savnede faktisk også deres lærere og de faglige udfordringer, de bliver mødt af her. At være en af de få der var tilbage på en skole, som var tom for børn, var i høj grad besynderligt. En skole uden børn er helt forkert!

Det blev en festdag, da børnene og lærerne kom igen. Hejste flag og bannere, flødeboller og kakaomælk. Gensynsglæden var stor for alle parter. Der skal gives stor ros til lærerne som, på trods af at have været dømt ude, hurtigt kom på banen igen. Det er altafgørende, at den glæde og de gode relationer de har til eleverne, ikke gik tabt. Det var en flot indsats i en, for lærerne, mentalt svær tid.

De midler, som skolen sparede i lønninger i den periode, blev brugt til gavn for skolen. Ekstra undervisning i afgangsklasserne, flere penge på bogkontoen samt interaktive tavler i alle klasselokaler. Det var nogle gode beslutninger, som var til gavn for både skole og elever - både direkte og indirekte.

Det var også et år, hvor bestyrelsen valgte ny ledelse på Realskolen. Det var en lang proces, men til gengæld gik det ordentligt til. Det er vigtigt, og personligt synes jeg de traf nogle gode valg ☺. Den tillid som ansættelsen som skoleleder var udtryk for, er en tillid, som jeg vil gøre mit yderste for at bevise, var begrundet i årene fremover.

Når vi nu er ved tillid, så er det et ord, som er centralt i det at drive skole. Tillid mellem elever og lærere samt tillid mellem forældre og skole. At kunne sætte sin lid til, at de børn I afleverer i vores varetægt hver morgen, bliver dannede og uddannede. Vores kerneydelse som skole er undervisning. Men undervisning slår ikke rod uden tryghed og tillid.

Den tillid og den trivsel har vores elever. Vi har for nyligt afsluttet DCUM’s (Dansk Center for Undervisningsmiljø) elevtrivselsundersøgelse. Undersøgelsen viste en generel elevtilfredshed på 88%!.

Det er et flot tal, som tydeligt viser, at vi formår at få skabt nogle rammer omkring vores elever, som virker. Ikke bare fagligt, men også socialt. Realskolen *er* en faglig skole, men vi er også mere end det. Vi har aktiviteter hvert år, både tilbagevendende samt nye, som er understøttende for det fællesskab som vi alle befinder os i.

Af de tilbagevendende skal nævnes teater, galleri, lejrskoler og fælles skoleuge.

Indskolingens teaterstykke i år var ”Troldefærd”. Der blev som vanligt knoklet med kulisser, kostumer, replikker og alt hvad der hører sig til. Resultatet var, jeg fristes til at sige som sædvanligt, en overdådig forestilling. Slutproduktet er tydeligt, men for os og børnene er det i lige så høj grad den proces, der fører derhen, som er vigtig. Det samarbejde og de sociale læringsprocesser som er en del af at få et så stort projekt på benene.

Det samme gør sig gældende for galleriet. Børnene får fremstillet nogle flotte produkter. Der bliver ikke sparet på farver og materialer, og ferniseringen er altid velbesøgt. De stolte forældre får god børnekunst hjem på væggene. Men læringen har ligget i perioden før. Det koncentrerede arbejde og den fordybelse som er nødvendig, er det egentlige udbytte.

Igen i år har vi også afviklet vores fælles skoleuge. Årets tema var kunst & kultur i andre lande. Alle hold bestod af elever fra 1- 8 klasse. Vi valgte at lægge forløbet mens 9 og 10 klasse var i praktik, det gav flere ressourcer i form af lokaler og lærere til de resterende elever.

Det var en stor fornøjelse at se de forskellige hold arbejde med deres lande. Den dynamik som opstår, når alders-spændet samt de uvante samarbejdspartnere kommer i spil, er fremragende. Stemningen på den gamle skole er helt i top. Det er, for mig, et af årets højdepunkter. At gå rundt og betragte glade engagerede børn er en nydelse. Netop når engagement og læring går op i en højere enhed, er det så berigende at være på Realskolen. Sædvanen tro sluttede ugen med ”åbent hus dag” om lørdagen, hvor forældrene besøgte skolen og så de arbejdende værksteder. De fik et indblik i, hvad børnene havde arbejdet med i løbet af ugen. Den opbakning som I forældre giver os, både gennem jeres tilstedeværelse ved arrangementer, men også i dagligdagen, er uvurderlig! Vi har et fælles projekt, nemlig jeres børn. For at disse projekter kan lykkes bedst muligt, er et godt samarbejde mellem skole og hjem en absolut nødvendighed.

Skole-hjemsamarbejdet udvikler vi også lidt på. Vi har i år forsøgt at udbrede ”café-modellen,” hvor en af årets skole-hjem samtaler får en mere uformel form. I år forsøgte vi fra 4. klasse og op. Om vi har ramt helt plet i form og indhold, ved vi endnu ikke. Vi evaluerer og retter til løbende, indtil vi ender med en model som tilfredsstiller alle parter.

Året har budt på andre nye tiltag end ”cafe-aftenerne”.

Vi har fået en afdelingsleder for specialtilbud og inklusion. Tanken er, at det team som hun står for, nemlig læsevejleder, matematikvejleder, specialundervisning samt AKT (Adfærd, Kommunikation, Trivsel), skal opbygge en værktøjskasse af redskaber. De redskaber er både fysiske hjælpemidler, være det sig piktogrammer, specielle stole eller andet, men også handlingsstrategier. Det skal være således, at når vi har en elev, som har et specielt behov, skal vi hurtigt og uden ekstern hjælp prøve at hjælpe den pågældende elev. Allerede nu har dette tiltag gjort, at antallet af elever som vi har behov for at drøfte med PPC (Pædagogisk, Psykologisk Center), er faldet markant. Det har gjort sagsbehandlingstiden væsentligt kortere i de tilfælde, hvor vi har brug for den eksterne vejledning. Samtidig er tanken, at vi skal forsøge, at finde de børn som har brug for noget ekstra meget tidligere. En hjælp som bliver givet i 2. klasse er mere effektiv end en hjælp, som bliver givet i 5. klasse. Jo hurtigere vi kan sætte ind, jo større effekt får det for barnet.

Vi er nu i den lykkelige situation, at vi har interaktive tavler i alle klasselokaler. Det er dejligt, men ikke nok i sig selv. For at kunne udnytte noget optimalt kræves der uddannelse. I året der er gået, har vi haft fælles kurser i web 2.0 ressourcer samt undervisning ved hjælp af interaktive tavler. Det har blandt andet resulteret i et nyt ord på Realskolen, nemlig Prezi. Til dem af jer der ikke ved hvad det er, så spørg jeres børn. Jeg er sikker på, at de vil nyde at forklare og vise jer det. Det generelle IT- kundskabsniveau på Realskolen er steget en del det sidste år. Vi er på ingen måde i mål og vil heller aldrig komme det. IT, og færdigheder i dette, er et område, som udvikler sig hurtigere, end vi kan nå at uddanne os. Trods det vil jeg sige, at vi nu er kommet noget bedre med. Der er dog stadig områder, hvor vi kan lære betydeligt mere af børnene, end de kan af os.

Vi har i år haft et samarbejde med alle 3 gymnasier. HHX og HTX har samarbejdet med os omkring de to innovationsfag, som vi udbyder i 10 klasse. De har stillet undervisere samt lokaler til rådighed, og det har været til stort udbytte for os alle. Eleverne har fået en forsmag på studiemiljøet på ungdomsuddannelserne samt de faciliteter, som de kan stille til rådighed. At printe plastikmodeller ud i 3D kan vi desværre ikke helt klare her. Vi fortsætter samarbejdet med HHX og HTX næste år.

STX har igen i år budt ind med undervisningsforløb i naturvidenskab, den såkaldte talentklasse. Det har været inspirerende og givende for eleverne, og vores håb er, bl.a. at kunne tænde for nogle naturvidenskabelige ildsjæle. Vi kører et sådant forløb igen næste år og fortsætter dermed samarbejdet med STX. Vi regner faktisk med, at kunne udvide dette samarbejde til også at omfatte undervisning i Spansk.

Det er givende for os som skole at åbne op udadtil. Jo flere samarbejdspartnere vi har, jo større er udbyttet for både lærere og elever.

Samarbejde er også nøgleordet i næste års interne udviklingspunkt. I det kommende skoleår vil alle lærere være forpligtiget til minimum 90 minutters fælles forberedelse om ugen. Intentionen bag det er flere fælles undervisningsforløb mellem klasserne, samtidig med at de mangfoldige kompetencer som de forskellige lærere kan byde ind med, kan være inspiration til kollegaerne. Vi skal ikke bare udvikle eleverne, vi skal også udvikle os selv og få nye input, som gør os til endnu bedre undervisere.

Realskolen vil ikke skære på SFO, klub og åbningstider generelt. Tværtimod udvider vi paletten med frivillige tilbud om eftermiddagen, lektiecafé samt aktiviteter i frikvarterne. Vi udnytter vores status som fri grundskole, ved at forbedre det vi gør godt, nemlig at lave et tilbud til børnene som kommer hele vejen rundt. Alle facetter af skolelivet evalueres, og vi bestræber os på at kvalitetsforbedre hele tiden.

Det har været 1. april og vi har startet endnu et hold førskolebørn op; vores TSS’ere (tidlig SFO start). Dem som efter sommerferien bliver til børnehaveklassen. Vi glæder os over at se de små ny, som nu starter deres Realskolekarriere. Jeg vil ikke love, at den skole de kommer til at gå ud af om 10 år, er ligesom nu. Men jeg vil love, at vi vil gøre alt hvad der står i vores magt for at gøre dem klar til deres videre liv.

Tak for tilliden med at overdrage jeres børn til os i en stor del af deres vågne timer, og tak for et godt skoleår!